Erkki Keldo

Majandus- ja tööstusminister 25.09.2025

**Kirjalik küsimus SmartCapi Kaitsefondi tegevuse kohta**

Lugupeetud majandus- ja tööstusminister

Minu küsimused puudutavad SmartCapi Kaitsefondi tegevust. Kaitsefond on investeeringutele avatud jaanuari lõpust käesoleval aastal ning rõhutasite toona, et fond aitab täita valitsuse olulist eesmärki, milleks on kaitsetööstuse arendamine ning kaitsefond mängib selles osas olulist rolli.

SmartCapi kaitsefondi kohta on teada, et selle maht on 100 miljonit eurot. Avalikest allikatest on teada, et seni on 100 miljoni eurose kaitsefondi vahenditest tehtud üks 10 miljoni eurone investeering Eesti esimesse kaitsetehnoloogiate riskikapitalifondi Darkstar Ventures Fund I, mis investeerib Ukraina, Eesti ja Euroopa ettevõtetesse. Darkstar on 25 miljoni eurone fond, mis oli suve keskpaiga seisuga panustanud kahte ettevõttesse ning aasta lõpuks plaanid teha veel 4-5 tehingut, mahus 500 tuhat kuni 1 miljon eurot.

On teada, et Eestis on mitmeid kaitsetööstusettevõtteid, millel on suur kasvupotentsiaal ja mis vajavad selleks mõistagi kapitali.

Lähtudes eeltoodust on mul Riigikogu kodu- ja töökorra seaduse § 147 alusel Teile järgmised küsimused:

1. Kindlasti on Eestile oluline, et eraldatud vahendid jõuaksid siin tegutsevate ning Eesti Kaitseväele vajalikke võimeid arendavate ettevõteteni võimalikult kiiresti. Kas Teie juhitav ministeerium on rahul kaitsefondi senise töötempoga - üks 10 miljoni eurone investeering ligi 10 kuuse tegutsemisaja jooksul? On see Teie arvates ootuspärane?

2. Milline on ministeeriumi ootus fondile ülejäänud 90 miljoni euro investeeringute osas? Millise aja jooksul eeldate, et fondi vahenditest lõviosa investeeritakse?

3. Kuivõrd ministeerium jälgib ja peab oluliseks seda, et fondi investeeringud jõuaksid Eesti kaitsetööstuse ettevõtteteni, mis reaalselt panustavad just Eesti Kaitseväe vajadustele vastavate tehnoloogiate loomisesse ja tootmisesse, et me lõppkokkuvõttes oleksime veendunud, et see fond panustab käegakatsutaval viisil just Eesti riigikaitsesse?

Lugupidamisega

(allkirjastatud digitaalselt)

Raimond Kaljulaid

Riigikogu liige